**אנדריי מדבדב** (נולד ב-6 באפריל 1990) הוא מתעמל ישראלי, זוכה מדליית ארד באליפות העולם (2021) וסגן אלוף אירופה (2019 ו-2021) בתרגיל הקפיצות.
בנוסף מדבדב זכה במדליית הכסף בשולחן הקפיצות בגביע העולם בבאקו 2022.

ביוגרפיה
--------

מדבדב נולד בברית המועצות בשנת 1990, וגדל בעיר אוליאנובסק. הוא החל להתאמן בהתעמלות בגיל 6, וכאשר היה בן 12 עלה לישראל עם אמו ואביו החורג.

מדבדב התגורר תחילה בחיפה והתאמן במועדון ההתעמלות "מכבי צפון" שבקיבוץ מעיין צבי תחת הדרכתו של אהרון ליטווין. בשנת 2012 עבר לתל אביב להתאמן בהדר יוסף בקבוצת מכבי תל אביב.

קריירה
------

בשנת 2013 השתתף לראשונה באליפות העולם, וסיים במקום ה-24 בתרגיל הקפיצות לאחר שקיבל ציון של 14.266. באפריל 2014, זכה מדבדב במדליה הראשונה שלו בתחרות בינלאומית, מדליית כסף בתרגיל הקפיצות בתחרות גביע העולם בליובליאנה לאחר שסיים עם תוצאה סופית של 14.975. באליפות אירופה בשנת 2015, הוא עלה לראשונה לגמר בתחרות הקפיצות וסיים במקום השביעי עם תוצאה של 13.833. באליפות העולם באותה השנה הוא סיים במקום ה-14 בתרגיל הקפיצות לאחר תוצאה של 14.666.

במאי 2016, הוא זכה במדליית ארד בתחרות גביע העולם בוארנה לאחר שסיים עם ציון של 14.950 בגמר תרגיל הקפיצות. במאי 2017 מדבדב זכה בשתי מדליות בתחרויות גביע העולם בתרגילי הקפיצות. תחילה הוא זכה במדליית זהב בגביע העולם בקופר לאחר שקיבל ציון של 14.975 ולאחר מכן זכה במדליית ארד בגביע העולם באוסייק כאשר סיים עם ציון של 14.134. באותה השנה סיים במקום השמיני באליפות אירופה.

באליפות אירופה 2018 שנערכה בגלאזגו הוא סיים במקום החמישי בגמר תרגיל הקפיצות כאשר סיים עם ציון של 14.266. באותה השנה מדבדב זכה בשתי מדליות בתחרויות מהסבב העולמי. ב-27 במאי הוא זכה במדליית זהב בתרגיל הקפיצות בגביע העולם באוסייק כאשר קיבל את הציון 14.667. בספטמבר הוא זכה במדליית כסף בתחרות היוקרתית בגביע העולם בפריז כאשר סיים עם תוצאה של 14.775 בגמר תרגיל הקפיצות.

באליפות אירופה 2019 שנערכה בשצ'צ'ין, זכה מדבדב במדליית הכסף בתרגיל הקפיצות עם ציון סופי של 14.699 בגמר. הוא עלה לגמר מהמקום הרביעי במוקדמות עם ציון של 14.533. באותה השנה הוא גם התחרה במשחקים האירופיים שנערכו במינסק וסיים במקום הרביעי לאחר שקיבל ציון סופי של 14.633 נקודות ופספס את מדליית הארד בהפרש של 16 מאיות בלבד.

ביוני 2021, מדבדב התחרה בגביע העולם בדוחא, התחרות האחרונה בסבב העולמי לפני המשחקים האולימפיים בטוקיו, וזכה במדליית הארד בתרגיל הקפיצות כאשר סיים עם ציון של 14.733 נקודות. אף על פי כן, מדליה זו לא הספיקה לו עבור השגת הקריטריון לאולימפיאדת טוקיו עקב תוצאותיו מתחרויות קודמות.

באליפות העולם 2021 שנערכה בקיטקיושו שביפן, זכה מדבדב במדליית ארד בתרגיל הקפיצות. בשלב המוקדמות מדבדב סיים עם ציון משוקלל של 14.716 נקודות ועלה לראשונה בקריירה לגמר תרגיל הקפיצות מהמקום החמישי. בגמר הוא סיים במקום השלישי עם ציון משוקלל של 14.649 בתום שתי קפיצותיו, אחרי קרלוס יולו הפיליפיני שסיים ראשון והידנובה יוניקורה היפני שסיים שני. מדליה זו הייתה החמישית של מתעמל ישראלי באליפות העולם, והראשונה בתרגיל הקפיצות.

קישורים חיצוניים
----------------

ויקישיתוף מדיה וקבצים בנושא **אנדריי מדבדב** בוויקישיתוף
* אנדריי מדבדב, ברשת החברתית פייסבוק
* אנדריי מדבדב, ברשת החברתית אינסטגרם
* אנדריי מדבדב, ברשת החברתית VK
* אנדריי מדבדב, באתר התאחדות ההתעמלות הבין-לאומית
* אנדריי מדבדב, באתר הוועד האולימפי בישראל
* מדבדב: "אני לומד הרבה מאלכס שטילוב", באתר ynet, 21 במאי 2014
* אתר למנויים בלבד איתמר קציר, עם מדליית כסף מאליפות אירופה לצווארו, אנדריי מדבדב רוצה סוף סוף לגעת בשמיים, באתר הארץ, 18 באפריל 2019
* דותן מלאך, ‏על הסוס: המתעמל אנדריי מדבדב מספר על הקשיים בדרך להצלחה, בעיתון מקור ראשון, 29 בנובמבר 2021

הערות שוליים
------------

1. ↑  אורן אהרוני, מדבדב: "אני לומד הרבה מאלכס שטילוב", באתר ynet, 21 במאי 2014
2. ↑  אתר למנויים בלבד איתמר קציר, עם מדליית כסף מאליפות אירופה לצווארו, אנדריי מדבדב רוצה סוף סוף לגעת בשמיים, באתר הארץ, 18 באפריל 2019
3. ↑  אורן אהרוני, מדליה למדבדב, שטילוב נפל מהמתח, באתר ynet, 20 באפריל 2014
4. ↑  אורן אהרוני, מדליית זהב לאנדריי מדבדב בגביע העולם בקרואטיה, באתר ynet, 27 במאי 2018
5. ↑  שירי אלג'ם, ‏הישג נוסף: אנדריי מדבדב זכה בכסף באליפות אירופה, באתר ערוץ הספורט, 14 באפריל 2019
6. ↑  אסי ממן, ‏מדבדב זכה בארד בגביע העולם, אך לא יהיה בטוקיו, באתר ONE‏, 26 ביוני 2021
7. ↑  אתר למנויים בלבד אורן אהרוני, הקפיצה הגדולה, באתר "ידיעות אחרונות", 24 באוקטובר 2021